Soodeli ha widr e paar nüus.  Also vom 30.april bis am 4.mai si s'mami und dr papi (foreldrene=eltere) z'Oslo xi. Si hei imne hotel in dr stadt gwohnt und mr hei zämmä 2 verrägneti und ei wunderschönä daag verbrocht.  am erschte daag isch läufe bim sognsvann, skimuseum holmenkollen und znacht im peppes pizza ufem  plan gstande.  am zwöite daag simer im vigelandpark xi, aaschliessend in dr åpnet bakeri go käffele, denn heimer d'wachablösig am schloss verfolgt, und nachme zwüschehalt im hotel simer bi miner gaschtfamilie zum znacht iiglade xi. si schwätze bed super dütsch drumm isch das kei problem xi. mit ihne schwätz i jez übrigens nume no norwägisch, het sich irgendwie so ergeh, weiss gar nüm wie das cho isch, aber es isch notürli super für mi:).  am dritte daag wos ebe wunderschöns wätter xi isch, simer  uf bygdøy chli an strand, go glace ässä, denn mit dr fähri zrugg ind stadt, und nocher go d'Akershus Feschtig aaluege vo inne und usse. Wunderschön, dört ane hets mi bis jez no nie verschlage:).  Jo das wers so einigermasse xi. Am Wuchenend hani süscht nid vill gmacht, usser gsünnelet, dr Frielig gnosse,...  Am Mentig bini mit dr Frida dehei xi.. si het 4 mol kotzt (=kaste opp), ou wie schön. I hätt sälber au fascht, ha mi aber no chönä beherrschä. Inzwüsche si alli widr xund, i gniess die  wunderschön Jooreszitt mit Röckli und T-Shirt,...  Hütt hämmer zum letschte mol Norwegischkurs gha. Mr hei mehrheitlich gässä, jede het öpis mitbrocht und nachem Kurs si alli usser d'Asiate:) no uf es Bier ine Gartebeizli ghockt). Mr hei in de letschte mol au sone abschlusstescht im Norwägisch gmacht und ich ha jez s'Diplom fürs A1 (niderschti stuefe) in norwägisch. S'niveau wer gläb zimmli über em tescht (ha überall volli punktzahl) aber das isch halt die einzig prüefig wome vom kurs us het chönä machä.  Soooo das wers mol xi vo miner sitte. Fröi mi immer au mol öpis vo öich z'ghörä!!